Կշարունակի արդյո՞ք պաշտոնավարել Վիգեն Սարգսյանը 2018 թ․ ապրիլից հետո։ Իհարկե դժվար է ասել, բայց մի բան հստակ է, որ վերջին իրադարձություններից հետո պաշտպանության նախարարը զգալիորեն կորցրեց իր երբեմնի վարկանիշը։ Մինչ այդ նա հանրության կողմից դիտարկվում էր որպես բանիմաց, կրթված ու պարկեշտ գործիչ։ Բայց լրագրողների նկատմամբ ոչ կոռեկտ վարքագիծ դրսևորելն ու ուսանողների հետ միջին վիճակագրական չինովնիկի դիրքերից շփումը զրոյացրեցին նրա հեղինակությունն ու «լուսավորյալ» գործչի համբավը։ Դժվար թե արդեն իսկ ոչ պոպուլյար Վիգեն Սարգսյանը կարողանա մնալ այնպիսի առանցքային պաշտոնում, ինչպիսին է պաշտպանության նախարարը, չի բացառվում, որ նրան տեղափոխեն բոլորովին այլ ոլորտ, քանի որ հեղինակազրկված նախարարի առկայությունը հանրության ընկալումներում թուլացնում է նաև վստահությունը բանակի նկատմամբ։ Իսկ դա լուրջ մարտահրավեր է իշխանությունների համար։